L 14/6
ET
Euroopa Liidu Teataja
21.1.2022
KOMISJONI MÄÄRUS (EL) 2022/85, 20. jaanuar 2022, millega muudetakse Euroopa Parlamendi ja nõukogu määruse (EÜ) nr 396/2005 II lisa seoses teatavates toodetes või nende pinnal esinevate flonikamiidi jääkide piirnormidega (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, ning arvestades järgmist: (1)
Flonikamiidi jääkide piirnormid on sätestatud määruse (EÜ) nr 396/2005 II lisas.
(2)
Seoses loa andmisega toimeainet flonikamiidi sisaldava taimekaitsevahendi kasutamiseks tsitrusviljade, kirsside, ploomide, maasikate, virsikute, tomatite, mustsõstarde, vaarikate, muude väikeste puuviljade ja marjade, muu juurja mugulköögivilja, tomatite, baklažaanide, kabatšokkide, mittesöödava koorega kõrvitsaliste, aedsalati ja muude salatitaimede, kaunköögivilja, rukki, nisu ja humala puhul on esitatud määruse (EÜ) nr 396/2005 artikli 6 lõike 1 kohased taotlused muuta kehtivaid jääkide piirnorme.
(3)
Asjaomased liikmesriigid hindasid kõnealuseid taotlusi vastavalt määruse (EÜ) nr 396/2005 artiklile 8 ja hindamisaruanded edastati komisjonile.
(4)
Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, analüüsides eelkõige ohtu tarbijatele ja vajaduse korral ka ohtu loomadele, ning esitas jääkide kavandatud piirnormide kohta põhjendatud arvamused (2).
Amet edastas need arvamused taotlejatele, komisjonile ja liikmesriikidele ning tegi need üldsusele kättesaadavaks.
(5)
Tsitrusviljade, kirsside, ploomide, tomatite, baklažaanide, kabatšokkide, mittesöödava koorega kõrvitsaliste, rukki, nisu ja humalaga seoses esitasid taotlejad määruse (EÜ) nr 396/2005 artikli 12 kohase läbivaatamise käigus teabe, mis ei olnud varem kättesaadav.
See teave käsitleb analüüsimeetodeid, jäägikatseid, säilivust ja hüdrolüüsiuuringuid.
(6)
Toiduohutusamet tegi järelduse, et kõigi põhjenduses 2 loetletud toodete puhul on kõik nõuded andmete osas täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 konkreetse tarbijarühma kohta.
Toiduohutusamet võttis arvesse kõige uuemat teavet flonikamiidi toksikoloogiliste omaduste kohta.
Hinnangute kohaselt ei teki ei tarbijate eluaegsel kokkupuutel kõnealuse ainega kõigi seda ainet sisaldavate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada lubatud päevadoosi või akuutset standarddoosi.
(1) ELT L 70, 16.3.2005, lk 1.
(2) Toiduohutusameti teaduslikud aruanded on kättesaadavad aadressil: http://www.efsa.europa.eu: „Reasoned opinion on the modification of the existing maximum residue levels for flonicamid in strawberries and other berries“ (põhjendatud arvamus flonikamiidi jääkide kehtivate piirnormide muutmise kohta maasikate ja muude marjade puhul), EFSA Journal (2019); 17(7): 5745.
„Reasoned opinion on the modification of the existing maximum residue levels for flonicamid in various crops“ (põhjendatud arvamus flonikamiidi jääkide kehtivate piirnormide muutmise kohta eri kultuuride puhul), EFSA Journal (2018); 16(9): 5410.
„Reasoned opinion on the modification of the existing maximum residue levels for flonicamid in various root crops“ (põhjendatud arvamus flonikamiidi jääkide kehtivate piirnormide muutmise kohta eri juurviljakultuuride puhul), EFSA Journal (2018); 16(9): 5414.
„Reasoned opinion on the evaluation of confirmatory data following the Article 12 MRL review for flonicamid“ (põhjendatud arvamus kinnitavate andmete hindamise kohta seoses flonikamiidi jääkide piirnormide läbivaatamisega kooskõlas artikliga 12), EFSA Journal (2020); 18(5): 6117.